****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/18-01/11**

**URBROJ: 2123-05-01-18-1**

**U Šandrovcu, 02.02.2018.**

**Z A P I S N I K**

**sa 7. sjednice Općinskog vijeća općine Šandrovac održane 02.02.2018. sa početkom u 20,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac Josip Dekalić, zamjenik općinskog načelnika Željko Đipalo, Ivana Fočić, pročelnica JUO Općine Šandrovac, Dajana Perhot, referent za računovodstvo i financije Općine Šandrovac

**Zapisničar:** Martina Bedeković

 Predsjedavajući je pozdravio prisutne i utvrdio kvorum.

Predsjedavajući je dao Dnevni red na usvajanje, te je Dnevni red usvojen jednoglasno sa 11 glasova ZA od strane Općinskog vijeća.

**D N E V N I R E D**

1. Aktualni sat,
2. **Usvajanje Statuta Općine Šandrovac,**
3. **Usvajanje Odluke** o II. izmjenama i dopunama Odluke o plaći i ostalim materijalnim pravima načelnika i zamjenika načelnika,
4. **Usvajanje Odluke o I. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama.**

**Točka 1.**

**Aktualni sat.**

\*\*Vijećnik Miroslav Sokolić: „Ja imam pitanje za načelnika, čuli smo da smo dobili sredstva iz Europske unije za cestu Mali Šandrovac – Šašnjevac, pa me zanima što je sa tim. Da li su ta sredstva stigla, da li se treba potpisivati neki ugovor i kada će se početi sa radovima?“

\*Načelnik Općine Šandrovac, Josip Dekalić: „Točno je da smo mi prošli na tom natječaju. Iznos je 3.189.000,00 kuna, cesta je dužine 4.300 metara, crkva – Mali Šandrovac, lijevo prema Jaseniku i desno skroz do Šašnjevca, do zadnje klijeti. To je jedan dio turistička cesta, a drugi dio spoj od Podravine za našu zonu. Ovih dana se očekuje potpisivanje ugovora. Potpisivanje je već trebalo biti, ali postoje rokovi žalbe. I tek kada oni prođu može se ići na potpisivanje ugovora. A kada nam prođe potpisivanje ugovora, onda idu natječaji. Mi ćemo raspisati natječaj čim potpišemo ugovore, jer to nisu mala sredstva i to je velik posao. Ja se samo bojim toga što je u županiju pristiglo gotovo 40.000.000,00 kuna i da će sada biti problem oko izvođenja radova. Jer ako izračunamo da jedan kilometar te ceste košta 800.000,00 kuna, što je cijena za komplet posao koji uključuje i uređenje graba i sve ostalo, a na županiji postoji oko 50 kilometara takvih cesta, s time da to nije samo za županiju, nego su iz Europe stigli novci za cijelu Hrvatsku u iznosu od oko 650.000.000,00 kuna za ceste. A to je sada već značajan iznos i velik posao za građevinske i asfalterske firme, od kamenoloma do lokalnih firmi. Još bi htio spomenuti i da smo mi ovim natječajem išli na onu cestu koja je najskuplja. Važno je što su nam svi papiri u redu i čim ugovori budu potpisani idemo na natječaj. Isto tako očekujemo da ovih dana budu raspisani natječaji i za vatrogasni centar. Jer u petom mjesecu ide novi natječaj, isto za vatrogasce i za dječje vrtiće, gdje mi planiramo ići sa dječjim vrtićem, a do raspisivanja novog natječaja mora biti završen stari natječaj.“

\*\*Vijećnik Miroslav Sokolić: „Dobro. Bitno je da smo prošli na natječaju, a sada kad bude bude. Jer mene ljudi pitaju, a ovdje na vijeću nije bilo govora o tome.“

\*Načelnik Općine Šandrovac, Josip Dekalić: „Ja se nisam htio hvaliti, nego sam čekao da potpišemo ugovor, jer onda je to sto posto.“

\*\*Vijećnik Miroslav Sokolić: „Ja sam i prije razgovarao sa Vama u vezi jednog našeg branitelja, koji je u teškoj financijskoj situaciji, da mu se priključi besplatan priključak na vodu. Radi se konkretno o Krapec Martinu. Naime on je bolestan i ne zna ni sam što bi sa sobom, a i majka mu je isto bolesna. On je sam trebao podnijeti tu zamolbu, ali sam ja to učinio u njegovo ime ispred udruge branitelja. Sada sam dobio obavijest da je načelnik rekao da će to biti riješeno.“

\*Načelnik Općine Šandrovac, Josip Dekalić: „Da, to je već u rješavanju. Jer kada bi mi sve zamolbe davali ovdje na vijeće, onda bi vijeće trajalo pola dana. Mi to imamo na troškovima za priključenje, kao što imamo i pomoć za branitelje. Mi smo tako sa Crvenim križem i Centrom za socijalnu skrb u Jaseniku priključili jednog čovjeka. Na Velebitu smo tako priključili i Marijana na vodovod, to smo učinili sa Centrom za socijalnu skrb. Tako da čim to vremenske prilike dozvole, taj priključak će se napraviti.“

\*\*Vijećnik Miroslav Sokolić: „Ja Vam se zahvaljujem na tome. No sada kad ste već spomenuli Socijalnu skrb, ja ne znam da li oni uopće jesu korisnici socijalne skrbi ili ne. Mi jesmo razgovarali, ali on ništa ne zna. Ne znam da li bi bilo dobro da se tamo pošalje nekakva socijalna radnica ili kako to uopće pokrenuti. Tako da mu se i mama možda smjesti u neki Dom, jer on jadan vodi brigu i o njoj, a nije se sposoban brinuti niti sam za sebe. Mislim da bi netko od socijalnih radnika trebao doći tamo na lice mjesta i vidjeti što i kako dalje.“

\*Načelnik Općine Šandrovac, Josip Dekalić: „Otići ću ja slijedeći tjedan u Socijalnu skrb da vidim što se po tom pitanju može napraviti. A onda ću vidjeti i da li on dobiva socijalnu pomoć, jer u tom slučaju bi mogli dobiti pola priključka i od Centra za socijalnu skrb.“

\*Predsjedavajući zaključuje aktualni sat.

**Točka 2.**

**Usvajanje Statuta Općine Šandrovac.**

Predsjedavajući je rekao kako je klub vijećnika HDZ-a podnio amandman na prijedlog Statuta Općine Šandrovac, te moli gospodina Miroslava Sokolić da obrazloži tražene amandmane.

\*\*Vijećnik Miroslav Sokolić: „Vi svi ispred sebe imate ovo što vam je pročelnica podijelila. Mi smo bili kod nje na sastanku vezano za Statut, vidjeli smo da su sve te točke više-manje po zakonu i da se ništa drugo ne može promijeniti. Ja sam si dao truda i usporedio ovaj prijedlog Statuta sa drugim statutima i sa starim Statutom. Nadam se da nisam nigdje prekršio Zakon o lokalnoj samoupravi. Stavio sam amandman na članak 34. točku 19. Statuta da umjesto dosadašnjeg teksta: 19. uređuje ustrojstvo i djelokrug upravnih odjela i službi, glasi: uređuje ustrojstvo i djelokrug upravnih tijela. To je samo tehnička promjena koju sam ja prepisao iz Zakona o lokalnoj samoupravi. Dalje predlažemo amandman da se uvrsti u članak 34. ovlast općinskog vijeća Općine Šandrovac da donosi: odluku o kriterijima za ocjenjivanje službenika i načinu provođenja ocjenjivanja. To sam našao u nekim drugim statutima, iako znam da to sve mora biti sukladno Zakonu. I pod točkom tri predlažemo amandman na način da se uvrsti u članak 34. ovlast općinskog vijeća Općine Šandrovac da vrši kontrolu nad radom trgovačkog društva koje je u vlasništvu Općine i pravnih osoba kojih je osnivač Općina u granicama ovlasti danih zakonom i drugim aktima. Ja sam oko toga razgovarao sa pročelnicom i ona je to sve meni pojasnila, kako načelnik ima ovlasti do određenog iznosa koji je utvrđen zakonom, a za vijeće se opet zna iznad kojeg iznosa ide odluka vijeća.“

\*Pročelnica JUO Općine Šandrovac, Ivana Fočić: „Ja ću se sada očitovati ispred predlagatelja. Amandman broj jedan; Zakonski tekst kaže da za obavljanje poslova iz samoupravnog djelokruga jedinica lokalne i područne (regionalne) samouprave kao i poslova državne uprave prenijetih na te jedinice ustrojavaju se upravni odjeli i službe, odnosno upravna tijela. Znači, to je tekst Zakona. Prema tome, ono što smo mi napisali da su to upravni odjeli i službe, to su upravna tijela jednom riječju. Ono što sam ja predložila, ako vi već inzistirate na tom amandmanu, onda neka on glasi, točka 19. će glasiti: „uređuje ustrojstvo i djelokrug upravnih tijela: odjela i službi.“

Što se tiče očitovanja predlagatelja na amandman broj dva; Odluka o kriterijima za ocjenjivanje službenika i načinu provođenja ocjenjivanja je opći akt koji sukladno Zakonu o službenicima i namještenicima u lokalnoj i područnoj (regionalnoj) samoupravi, koji se donosi jednom i u pravilu nije podložan promjenama, s obzirom da se sustav ocjenjivanja temelji na Uredbi o postupku i kriterijima ocjenjivanja državnih službenika kojim je ujedno i propisan sadržaj obrasca o ocjenjivanju. Prema tome, unošenje navedenog nije relevantno i nije od nekog značenja za valjanost Statuta. Može se unijeti, ali nije relevantno jer zakonska odredba je ta na koju ćete se vi pozvati kada ćete donositi tu Odluku.

Što se tiče amandmana broj tri; kontrola nad radom trgovačkog društva koje je u vlasništvu Općine i pravnih osoba kojih je osnivač Općina u granicama ovlasti danih zakonom. Vi vršite nadzor nad njima kao općinsko vijeće, preko svojih upravnih odjela, upravnih tijela i nadzornih odbora. Znači vi ste imenovali te osobe u upravno tijelo, upravno vijeće Doma za stare i nemoćne osobe Šandrovac, također i u nadzorni odbor Šandroproma. Oni su ti koji vrše nadzor nad radom. Vi ste predstavničko tijelo. Znači vi ćete donositi odluke o njihovom radu. Vi ćete imenovati te osobe koje će vršiti nadzor nad njihovim radom. Jel razumijete što vam hoću reći? To je veliko razgraničenje predstavničkog tijela kao tijela koje ne možete usporediti sa izvršnom vlasti. Zato načelnik ima nadzor nad radom. Jer je on taj koji odgovara vama i mještanima Općine Šandrovac, za to što se radi u tim tijelima. Kao što ima nadzor i nad radom upravnih tijela Jedinstvenog upravnog odjela Općine Šandrovac. To su velike razlike. I vi tu ne možete imati kontrolu nad radom osim onoga što vam je propisano Zakonom.“

\*Načelnik Općine Šandrovac, Josip Dekalić: „Jedino se mogu češće pozivati na vijeće, gdje će nadzorni odbor podnijeti izvješće o radu firme.“

\*Pročelnica JUO Općine Šandrovac, Ivana Fočić: „I ono što sam u nastavku izvadila, to vam je doslovno iz Zakona o lokalnoj i područnoj (regionalnoj) samoupravi, kao podsjetnik svim vijećnicima, bez obzira na stranku, koji sjede ovdje u ovom općinskom vijeću. Pročitajte si koje su ovlasti predstavničkog tijela, a koje su ovlasti izvršnog tijela. Ako hoćete ja ću vam ići od članka do članka. Vi ste ti koji ste zapravo zakonodavac za ovu općinu. A mi smo ti koji to moraju provesti, provesti te odluke.“

\*\*Vijećnik Miroslav Sokolić: „Ja kad sam bio kod Vas govorili ste sasvim nešto drugo od ovoga. Onda nije bilo nikakvih problema da se ovdje to ovako stavi u Statut. Vi ste meni rekli ovo što sam ja ovdje ljudima iznio, a sada govorite nešto sasvim drugo. Ja sam samo rekao što se tiče tog nadzora, da načelnik vrši kontrolu nad radom trgovačkog društva koje je u vlasništvu općine i pravnih osoba kojih je osnivač općina. Sada nam samo recite da li je načelnik jedini član skupštine? A on i vrši nadzor nad samim sobom. Da li je to sukob interesa?“

\*Pročelnica JUO Općine Šandrovac, Ivana Fočić: „Nadzorni odbor vrši nadzor nad skupštinom.“

\*\*Vijećnik Miroslav Sokolić: „Dobro, ali on je jedini član skupštine i kakvu on odluku donosi? Onakvu kakvu on hoće. Također i upravno vijeće, jedini član je Sanela Paukovac koja je ujedno i direktor tamo, u Šandropromu. Jel i to nije sukob interesa?“

\*Pročelnica JUO Općine Šandrovac, Ivana Fočić: „Predsjednik uprave može biti samo jedan član.“

\*\*Vijećnik Miroslav Sokolić: „Kako može biti samo jedan član? A kako je predsjednik uprave onda u staračkom domu, a tamo ih ima četiri – pet?“

\*Pročelnica JUO Općine Šandrovac, Ivana Fočić: „Tamo se radi o upravnom vijeću. Ne možete uspoređivati trgovačko društvo i javnu ustanovu. Gospodine Sokoliću, vi brkate pravne pojmove. Pročitajte si Zakon o trgovačkim društvima, koliko može biti članova uprave, jedna ili više osoba.“

\*\*Vijećnik Miroslav Sokolić: „Mi smo se dogovorili ovako i to ovako i bude. Ovako kako sam ovdje podnio amandmane, ja mislim da se oni ne kose sa nikakvim zakonom i hoću da se ovo stavi na glasovanje. Tko je za ove amandmane što sam ja ovdje podnio, pa neka se zna tko je, tko nije. A vi recite ako se negdje krši neki zakon.“

\*Pročelnica JUO Općine Šandrovac, Ivana Fočić: „Ja sam se Vama očitovala i nemam Vam šta više reći. Očitovala sam se na Vaše primjedbe i na Vaše amandmane, a vi sada možete ili razmisliti o njima ili glasovati za njih. To je vaša stvar, vi ćete ih izglasavati, a ja sam svoje odradila. Po mom mišljenju Vaši amandmani se mogu uvrstiti, ali ne utječu na valjanost Statuta.“

 Predsjedavajući je dao na glasanje amandmane na prijedlog Statuta Općine Šandrovac, koje je podnio Klub vijećnika HDZ-a općinskog vijeća Općine Šandrovac.

U trenutku glasanja bilo je prisutno 11 vijećnika , te su amandmani na prijedlog Statuta Općine Šandrovac usvojeni sa 6 glasova ZA i 5 glasova PROTIV.

Predsjedavajući je dao na glasanje Statut Općine Šandrovac.

U trenutku glasanja bilo je prisutno 11 vijećnika. Statut Općine Šandrovac usvojen je sa 11 glasova ZA.

**(KLASA: 003-05/18-01/1, URBROJ: 2123-05-01-18-1)**

**Točka 3.**

**Usvajanje Odluke o II. izmjenama i dopunama Odluke o plaći i ostalim materijalnim pravima načelnika i zamjenika načelnika.**

Predlagatelj ove Odluke je predsjednik Općinskog vijeća Općine Šandrovac, te on obrazlaže Odluku.

\*\*Načelnik Općine Šandrovac, Josip Dekalić: „Ja bih postavio pitanje, zbog čega se zamjeniku načelnika, koji je izabran sa 54% glasova, skida naknada? Mi smo išli na to da 1.500,00 kuna ima predsjednik vijeća i da 1.500,00 kuna ima zamjenik načelnika, zbog čega se sad njemu ukida ovih 1.000,00 kuna? Što je Vaš prijedlog.“

\*Predsjedavajući: „Ukida se zbog toga što mi mislimo, to jest ja mislim, da je to prevelika naknada za njegov rad.“

\*\*Načelnik Općine Šandrovac, Josip Dekalić: „Ako je to tako, zašto onda nije i predsjedniku vijeća skinuta naknada isto za 1.000,00 kuna, pa da budu jednaki. Jer predsjednik vijeća nema odgovornost kao što ima zamjenik načelnika. I opet ponavljam, koji je izabran direktno sa 54% glasova birača Općine Šandrovac, a ne sa liste. I sada bi predsjednik vijeća ostao sa 1.500,00 kuna, a zamjeniku načelnika bi skinuli na 500,00 kuna. Ja vam predlažem da si dobro razmislite i nemojte srljati. Sada se vidi što se radi i svi vidimo kako to bude. Ja predlažem da ostavite 1.500,00 kuna i predsjedniku vijeća i zamjeniku načelnika, a ako se skida zamjeniku načelnika, da se onda predloži i skidanje 1.000,00 kuna gospodinu predsjedniku vijeća. Jer predsjednik vijeća nema drugu odgovornost, jedino da vodi sjednicu vijeća.“

\*\*Vijećnik Ranko Ormanović: „Ne znam da li vam je poznat slučaj sa načelnikom Općine Severin? I vi znate tko ga automatski mora mijenjati?“

\*\*Vijećnik Slaven Kurtak: „Ali ga ne mijenja.“

\*Pročelnica JUO Općine Šandrovac, Ivana Fočić: „Ali će ga mijenjati, jer ga po zakonu mora mijenjati.“

\*\*Vijećnik Ranko Ormanović: „Trenutno ga ne mijenja jer je on još uvijek u bolnici, ali bude. Ne dao Bog da se nešto dogodi našem načelniku. Tko bi onda došao na njegovo mjesto? Inače, zamjenik načelnika ima pravo po našem Poslovniku, po Statutu, po Zakonu na naknadu koju mi ne možemo skinuti, ako on izjavi da će svoju dužnost obnašati profesionalno. A tada on ima pravo dobiti daleko veći novac, bez obzira radio išta ili ništa. Ja ne vidim razloga, ako ste vi već takvi dušebrižnici za ovu našu Općinu, pogotovo što to nisu ogromni novci, zašto se onda naknada ne bi skinula i predsjedniku vijeća? Ako se skida vijećnicima, ako se skida zamjeniku načelnika, zašto se ne skine i predsjedniku vijeća? Jer ako se skida svima osim njemu, onda to po meni pokazuje nešto drugo. I to se onda vidi iz aviona.“

\*\*Vijećnik Damir Husnjak: „Ja sam isto za to ako se skida naknada zamjeniku načelnika i vijećnicima, da se skine i predsjedniku vijeća."

\*Predsjedavajući: „Vi onda to predložite za iduću sjednicu i onda ćemo glasovati o tom skidanju naknade predsjedniku vijeća.“

\*\*Vijećnik Miroslav Sokolić: „Ajde kad ste toliko nahvalili zamjenika načelnika, a da je predsjednik vijeća nitko i ništa, kako možete tako nešto uopće reći?“

\*\*Načelnik Općine Šandrovac, Josip Dekalić: „To su Vaše riječi gospodine Sokolić.“

\*\*Vijećnik Miroslav Sokolić: „To ste Vi rekli. Rekli ste da nema predsjednik vijeća ovlasti koje ima zamjenik načelnika. A to nije istina.“

\*\*Načelnik Općine Šandrovac, Josip Dekalić: „Gospodine Sokoliću mi smo rekli odgovornost, a ne ovlasti.“

\*\*Vijećnik Miroslav Sokolić: „To je isto. Ljudi jel predsjednik Vlade ili predsjednik Sabora ima veće ovlasti i odgovornost ili ne znam tko? O čemu mi pričamo? Neću više oko toga raspravljati, daj na glasovanje i gotovo.“

\*\*Vijećnik Ranko Ormanović: „Tko vodi ovu sjednicu? Vi gospodine Sokolić ili predsjednik vijeća?“

\*Vijećnik Miroslav Sokolić: „Ja dajem prijedlog i imam pravo reći svoje mišljenje.“

Predsjedavajući je **Odluku** o II. izmjenama i dopunama Odluke o plaći i ostalim materijalnim pravima načelnika i zamjenika načelnika dao na glasanje.

U trenutku glasanja bilo je prisutno 11 vijećnika , te je **Odluka** o II. izmjenama i dopunama Odluke o plaći i ostalim materijalnim pravima načelnika i zamjenika načelnika usvojena sa 6 glasova ZA i 5 glasova PROTIV.

\*\*Načelnik Općine Šandrovac, Josip Dekalić: “Jel sada nećemo glasovati o amandmanu o smanjenju naknade predsjedniku vijeća?“

\*Vijećnik Miroslav Sokolić: „Toga nema u dnevnom redu.“

\*\*Načelnik Općine Šandrovac, Josip Dekalić: “Ja sam dao amandman i tražio da se to uvrsti kao amandman.“

\*Vijećnik Sven Perec: „I mi smo nekad tražili dodavanje nekih točaka na sjednici vijeća pa nam nisu mogle biti uvrštene.“

\*Pročelnica JUO Općine Šandrovac, Ivana Fočić: „To jedino ako se dogovorite možete uvrstiti kao 5. točku dnevnog reda. Ali usvojili ste dnevni red.“

\*Vijećnik Miroslav Sokolić: „Tako je. Koliko ste vi nas drvili, jer bila je praksa da se može davati prijedlog, a vi ste tu nas toliko umrcvarili i maltretirali kad smo tražili izglasavanje nepovjerenja bivšem predsjedniku vijeća i sad tražite nešto da vam mi usvojimo, usmeno što ste se vi sada tu dogovorili. E pa neće moći. Podnesite pismeno, pa ćemo onda razgovarati o tome kad dođe na dnevni red. Ono šta ste vi izvodili, to je bila strahota. Dobro da niste samo neki zarez tražili da nas otpilite i da ne dođe na dnevni red i sada imate hrabrosti to tu tražiti. Ako ste podnijeli amandman gdje je on u pisanoj formi?“

 Predsjedavajući je dao na glasovanje amandman općinskog načelnika Općine Šandrovac, Josipa Dekalić, na Odluku o II izmjenama i dopunama Odluke o plaći i ostalim materijalnim pravima načelnika i zamjenika načelnika, koji amandmanom traži smanjenje naknade na 500,00 kuna i za predsjednika općinskog vijeća Općine Šandrovac.

U trenutku glasanja bilo je prisutno 11 vijećnika , te traženi amandman nije usvojen sa 5 glasova ZA i 6 glasova PROTIV.

 **(KLASA: 110-01/18-01/1, URBROJ: 2123-05-01-18-1)**

**Točka 4.**

**Usvajanje Odluke o I. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama.**

\*\*Načelnik Općine Šandrovac, Josip Dekalić: „Htio bih nešto reći. Onda su ovi popisivači imovine sada dobro prošli. Zanima me jel se ovih 100,00 kuna odnosi i na povjerenstvo za popis imovine?“

\*Predsjedavajući: “Da.“

\*\*Vijećnik Danijel Bedeković: „Pitanje za načelnika, da li je to do sada bilo tako ili nije?“

\*Načelnik Općine Šandrovac, Josip Dekalić: „Nije bilo tako. To je sada tako po vašem. Jer do sada je inventurna komisija imala dnevnice kao svi u Hrvatskoj, znači 150,00 kuna, koje smo im mi isplaćivali. Sada ste im vi to skinuli za 50,00 kuna. Znači netko će hodati cijeli dan za 100,00 kuna.“

\*Vijećnik Slaven Kurtak: „Netko i radi cijeli dan za 100,00 kuna, u šumi ili bilo gdje drugdje.“

 U trenutku glasanja bilo je prisutno 11 vijećnika, te je **Odluka o I. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama** usvojena sa 6 glasova ZA i 5 glasova PROTIV.

**(KLASA: 021-05/18-01/12, URBROJ: 2123-05-01-18-1)**

Predsjednik općinskog vijeća Općine Šandrovac zaključuje sjednicu u 20,35 sati

Zapisničar:

Martina Bedeković

 **Općinsko vijeće općine Šandrovac**

 **Predsjednik općinskog vijeća**

 **Igor Škudar**